ປະ​ຊາ​ຊົນ​ປະ​ທ້ວງ​ ຕໍ່​ຕ້ານ​ລັດ​ຖະ​ບານ ​ຢ່າງ​ດຸ​ເດືອດ​ໃນ ອີ​ຣັກ, 7 ຄົນ​ເສຍ​ຊີ​ວິດ
ສີ່​ຄົນ​ໄດ້​ເສຍ​ຊີ​ວິດ ໃນ​ເວ​ລາ​ທີ່​ເຂົາ​ເຈົ້າ​ຖືກ​​ຍິງກະ​ປ໋ອງ​ແກັ​ສ​ນ້ຳ​ຕາ​ໃສ່ ໃນ​ນະ​ຄອນຫຼວງ ແບກ​ແດັດ, ອີງ​ຕາມ​ການ​ກ່າວ​ຂອງ​ບັນ​ດາ​ເຈົ້າ​ໜ້າ​ທີ່​ຮັກ​ສາ​ຄວາມ​ປອດ​ໄພ ແລະ ການ​ແພດ.
ຜູ້ປະທ້ວງ ອີຣັກ ຢ່າງໜ້ອຍ 7 ຄົນໄດ້ຖືກຂ້າຕາຍໃນການປະທະກັບກອງກຳລັງຮັກສາຄວາມປອດໄພໃນວັນເສົາວານນີ້ທີ່ນະຄອນຫຼວງ ແບກແດັດ ແລະ ເມືອງ ນາຊີຣີຢາ ຢູ່ພາກໃຕ້, ໃນຂະນະທີ່ຫຼາຍພັນຄົນໄດ້ເຂົ້າຮ່ວມໃນການປະທ້ວງຕໍ່ຕ້ານລັດຖະບານທົ່ວປະເທດ, ອີງຕາມການກ່າວຂອງບັນດາເຈົ້າໜ້າທີ່ ຄວາມຮຸນແຮງຄັ້ງໃໝ່ໄດ້ເຮັດໃຫ້ຜູ້ປະທ້ວງທີ່ເສຍຊີວິດເພີ່ມຂຶ້ນເປັນ 49 ຄົນ ໃນການປະທ້ວງສອງວັນ, ອີງຕາມການນັບຂອງອົງການຂ່າວ AP ເລຂາທິການໃຫຍ່ເພື່ອສິດທິມະນຸດ ເຄິ່ງທາງການ ຂອງ ອີຣັກ, ເຊິ່ງລາຍງານກ່ຽວກັບຄວາມຮຸນແຮງ ໃນເມືອງຕ່າງໆຢູ່ທາງພາກໃຕ້ຂອງ ອີຣັກ, ໄດ້ຕັ້ງຈຳນວນຜູ້ເສຍສູງສຸດຢູ່ທີ່ 63 ຄົນ ຜູ້ປະທ້ວງຫຼາຍພັນຄົນໄດ້ພະຍາຍາມທີ່ຈະເຂົ້າໄປເຂດ ສີຂຽວ ທີ່ຖືກປ້ອງກັນຢ່າງໜັກຂອງນະຄອນຫຼວງ ແບກແດັດ, ເຊິ່ງເປັນເຂດທີ່ຕັ້ງຂອງສະຖານທູດ ແລະ ຫ້ອງການລັດຖະບານຕ່າງໆ ກອງກຳລັງຮັກສາຄວາມປອດໄພໄດ້ຍິງແກັສນ້ຳຕາ ໃນຂະນະທີ່ຜູ້ປະທ້ວງໄດ້ພະຍາຍາມທີ່ຈະຍ້າຍກຳແພງຄຸ້ມກັນຈາກຂົວໃຫຍ່ແຫ່ງນຶ່ງທີ່ນຳໄປສູ່ເຂດລັດຖະບານ ຈົດຮອດຕອນຄ່ຳ, ກອງກຳລັງຮັກສາຄວາມປອດໄພໄດ້ຂັບໄລ່ຜູ້ປະທ້ວງກັບໄປຈະຕຸລັດ ຕາຣຽກ, ເຊິ່ງແມ່ນວົງວຽນໃນກາງເມືອງ ຜູ້ປະທ້ວງ ທ້າວ ຟາເຣັສ ມູຄາເລັດ, ອາຍຸ 19 ປີຜູ້ທີ່ໄດ້ນັ່ງຕີນເປົ່າຢູ່ພື້ນດິນໃນຈະຕຸລັດ, ບ່ອນທີ່ບາງຄົນໄດ້ຕັ້ງຕູບຜ້າ ໄດ້ກ່າວວ່າ “ຂ້າພະເຈົ້າຢາກໃຫ້ມີການປ່ຽນແປງ ຂ້າພະເຈົ້າຢາກເອົາພວກຄົນສໍ້ລາດບັງຫຼວງອອກໄປ ຜູ້ທີ່ນອນຢູ່ໃນເຂດສີຂຽວ ແລະ ຜູ້ທີ່ໄດ້ຍິງແກັສນ້ຳຕາ ແລະ ລູກປືນຢາງໃສ່ພວກເຮົາ ” ສີ່ຄົນໄດ້ເສຍຊີວິດ ໃນເວລາທີ່ເຂົາເຈົ້າຖືກຍິງກະປ໋ອງແກັສນ້ຳຕາໃສ່ ໃນນະຄອນຫຼວງ ແບກແດັດ, ອີງຕາມການກ່າວຂອງບັນດາເຈົ້າໜ້າທີ່ຮັກສາຄວາມປອດໄພ ແລະ ການແພດ ເຈົ້າໜ້າທີ່ການແພດຄົນທີສອງໄດ້ກ່າວວ່າ ຜູ້ປະທ້ວງສາມຄົນໄດ້ຖືກເຈົ້າໜ້າທີ່ຮັກສາຄວາມປອດໄພຍິງຕາຍ ໃນເວລາທີ່ເຂົາເຈົ້າໄດ້ໂຈມຕີຫ້ອງການຂອງເຈົ້າໜ້າທີ່ແຂວງໃນເມືອງ ນາຊີຣິຢາ ຢູ່ພາກໃຕ້ ເມືອງທີ່ຕັ້ງຢູ່ພາກໃຕ້ ເຊິ່ງມີຊາວມຸສລິມ ນິກາຍ ຊີໄອ້ ອາໄສຢູ່ສ່ວນຫຼາຍນັ້ນໄດ້ເກີດການປະທ້ວງທີ່ຮຸນແຮງ ຫຼາຍເປັນພິເສດໃນສອງສາມອາທິດທີ່ຜ່ານມາ ແລະ ໄດ້ຖືກກຳນົດໃຫ້ກັກບໍລິເວນ 24 ຊົ່ວໂມງໃນວັນສຸກແລ້ວນີ້ ພ້ອມກັບເມືອງ ບາສຣາ ຢູ່ທາງພາກໃຕ້